b'\n_START_ARTICLE_\nWilliam Thomas Tutte\n_START_SECTION_\n\xc5\xbdivljenje in delo\n_START_PARAGRAPH_\nMed 2. svetovno vojno je Tutte razbil pomemben nem\xc5\xa1ki kodni sistem, kar je odlo\xc4\x8dilno vplivalo na zavezni\xc5\xa1ko invazijo v Zahodni Evropi. Poleg tega je v matematiko prispeval veliko, vklju\xc4\x8dno s temeljnim delom na podro\xc4\x8dju kombinatorike in teorije grafov._NEWLINE_Bil je sin vrtnarja. Z osemnajstimi leti je za\xc4\x8del \xc5\xa1tudirati kemijo na Kolid\xc5\xbeu Trinity Univerze v Cambridgeu. Kot \xc5\xa1tudent je raziskoval kvadraturo kvadrata._NEWLINE_Ob izbruhu 2. svetovne vojne mu je profesor predlagal, naj se pridru\xc5\xbei vladni \xc5\xa1oli za kodiranje in \xc5\xa1ifriranje (GC&CS), ustanovljeni leta 1919. Maja 1941 se je tja res vpisal. V Bletchley Parku je deloval kot razbijalec \xc5\xa1ifer. Tu se je zelo izkazal. Uspelo mu je dognati delovanje nem\xc5\xa1kega \xc5\xa1ifrirnega stroja Lorenz SZ 40/42 (s kodnim imenom Tunny, angle\xc5\xa1ko tun). Stroj so uporabljali pri sporazumevanju na vi\xc5\xa1jih nivojih nem\xc5\xa1kih oboro\xc5\xbeenih sil. Tutte je dognal ustroj stroja na podlagi le nekaj prestre\xc5\xbeenih \xc5\xa1ifriranih sporo\xc4\x8dil. Z njegovim dose\xc5\xbekom so Britanci uvedli celotno organizacijo za branje sporo\xc4\x8dil, poslanih s tem strojem. Sem so spadali tudi znameniti ra\xc4\x8dunalniki Colossus._NEWLINE_Tutte je leta 1948 doktoriral iz matematike v Cambridgeu z dizertacijo Algebrska teorija grafov (An Algebraic Theory of Graphs) pod Wyliejevim mentorstvom. Med letoma 1948 in 1962 je pou\xc4\x8deval matematiko na Univerzi v Torontu. Ve\xc4\x8dino svojega raziskovalnega dela v matematiki je opravil na Univerzi v Waterlooju od leta 1962. Na tej univerzi je ostal do leta 1985._NEWLINE_V poznej\xc5\xa1ih letih se je najve\xc4\x8d ukvarjal s kombinatoriko in teorijo grafov. Ti dve podro\xc4\x8dji je pomagal spraviti v sodobno obliko. Eden od njegovih tovari\xc5\xa1ev ga je opisal\xc2\xa0\xc2\xbbkot vodilnega matematika v kombinatoriki v treh desetletjih\xc2\xab. Tutte je bil glavni urednik revije The Journal of Combinatorial Theory ob njenem nastanku. Bil je tudi v uredni\xc5\xa1tvih ve\xc4\x8d matemati\xc4\x8dnih raziskovalnih revij._NEWLINE_S svojim pristopom, znanim kot Tuttejev del\xc4\x8dek, je s protiprimerom ovrgel Taitovo domnevo iz leta 1886 o Hamiltonovih ciklih na robovih poliedrov. Kon\xc4\x8dni dokaz problema \xc5\xa1tirih barv je \xc4\x8drpal iz Tuttejevega zgodnej\xc5\xa1ega dela._NEWLINE_Tutte je bil \xc4\x8dlan britanske Kraljeve dru\xc5\xbebe v Londonu in Kanadske kraljeve dru\xc5\xbebe. Oktobra 2001 so mu podelili red Kanade, najvi\xc5\xa1je kanadsko civilno odlikovanje.'